
Vörösiszap katasztrófa

Dolgozatom témájának a 2010. október 4-én történt kolontári vörösiszap ömlést választottam. Úgy gondolom a katasztrófát követően ellentmondásos hírek kerültek napvilágra, és éppen ezeket az ellentmondásokat szeretném kiküszöbölni munkámban. Ez adott inspirációt a dolgozat megírásához.
Munkámban leírom a katasztrófa fogalmát, és a katasztrófák csoportosítását. Rátérek a hatályos jogszabályokra, kitérek a Seveso irányelvekre, és a szabályozások alapjaira. Dolgozatomban ezek után térek rá a vörösiszap katasztrófára, valamint a 2010. október 4-e után történt eseményekre, és a kármentesítés hátterére, az azt hátráltató dolgokra.
A disszertációnak nem a felelősök keresése a célja, hiszen az nem az én tisztem. Bár a téma nem egyszerű és igen összetett, próbáltam rávilágítani a kármentés problematikájára, a hátráltató tényezőkre, természetesen a lehető legobjektívabb és legreálisabb szemszögből.



